Konstaabel nagu iga teinegi õiguskaitse töötaja tunneb alati teravat puudust teabest.  Traditsiooniliselt on politsei tegelenud tulekahju kustutajana, tagajärgedega võitlejana. Teooria väidab, et kuritegu on lihtsam ära hoida kui tõkestada ja lihtsam tõkestada kui avastada. Tõkkeks on puudus infost, mis osutaks kuritegu soodustavatele asjaoludele või isegi konkreetse kuriteo ettevalmistamisele. Kui rikutakse või varastatakse kortermaja välisukse koodlukk, ei vaevu elanikud sellest politseisse teatama. Mõne päeva või nädala jooksul aetakse asi korda ja unustatakse. Et aga välisukse rikkumine võib  olla korterivarguse ettevalmistamine, pole tavakodanikule arusaadav. Vastavat õpetust saanud naabrusevalvajad võivad käituda kahel moel: teavitada konstaablit, kes siis vastavad meetmed võtab, või tugevdada ise mõneks ajaks valvet, et tabada varguse üritajaid teolt. Mõlemad viisid on ka politseile aktsepteeritavad, sest aitavad õiguserikkumist ja võimalikku kahju ning lisatööd ära hoida.  Valvsa naabri teade kõrvalmaja hoovinurga kohta, kuhu hilisõhtul kogunevad poisikesed suitsu tegema ja oma plaane  pidama, peaks huvi pakkuma nii konstaablile kui noorsoopolitseinikule. On ju tüüpiline, et poiss, kes kolm aastat tagasi tabati suitsetamiselt, võib täna õhtul joobnudpäi mööduvalt naiselt käekoti rebida.  Salaviina ja sigarettide müüjad, täpsemalt küll nende kliendid on naabrite nuhtlus. Naabrusvalve on õiguskuulekate kodanike ühendus ja vajalik teave sellistest mädapaisetest jõuab kindlasti konstaablini koos ülivajalike detailidega, mida saab kasutada viinapunkri pidaja vastu. Naabrid panevad ju  tähele, kuidas ja millal salamüüja oma varusid täiendab, kus neid hoiab ning kes on tema kliendid.  Lõppude lõpuks on teenindatava piirkonna elanikud enamasti tegevad ka muudel elualadel. Hea tahtmise korral võib naabrusvalvesse kaasata juristi, kes selgitab hädakaitse ja hädaseisundi probleeme või kasvõi kohalikku koerte ja kasside pidamise eeskirja. Rattapoe omanik või müüja võib selgitada, miks tross- lukk on kolm korda kehvem U-lukust. Autoomanikke on võimalik veenda, et kui suurel ühishoovil pargib 30  sõidukit, siis on igaühel neist vaja kahel korral kuus mõni tund öösel valvata, et kõigi autod terved püsiks.  Kaks kõige suurema kasuteguriga effekti Naabrusvalve tegevusest on pärit teine teisest vallast: esiteks levib ka kuritegevusele kalduvate isikute ringkondades teave naabrusvalve tugirühma käivitumisest ja üksnes see fakt teeb asumi nende jaoks ebasoodsaks: riskitase tõuseb.Teiseks tõstab lävimine elanikega, nende ärakuulamine ja nõustamine politsei kui institutsiooni ja ka konkreetse  politseiniku usaldatavust ja autoriteeti.